stanford-oval/wikipedia huggingface dataset:
Louis Theroux
Elämäkerta > Perhe

Theroux syntyi Singaporessa yhdysvaltalaisen kirjailijan Paul Theroux’n ja brittiläisen Anne Castlen perheeseen, johon kuului myös hänen isoveljensä, tuleva kirjailija ja tv-toimittaja Marcel Theroux. Näin ollen Theroux’lla on sekä Ison-Britannian että Yhdysvaltojen kansalaisuus. Perhe asui tuolloin Brittiläisen kansainyhteisön eri maissa; Marcel oli syntynyt kaksi vuotta aiemmin Ugandassa. Paul Theroux ja Anne Castle olivat naimisissa vuosina 1967–1993, minkä jälkeen Paul Theroux on avioitunut uudelleen. Louis Theroux'n serkku on yhdysvaltalainen näyttelijä Justin Theroux.
Veljesten Louis’n ja Marcelin ranskalaiset nimet tulevat heidän isänsä Paulin puolelta. Paul Theroux’n isä oli kanadanranskalainen Albert Eugene Theroux ja äiti amerikanitalialainen Anne Ditami, ja molemmat olivat katolilaisia.
Elämäkerta > Lapsuus ja nuoruus

Theroux muutti nelivuotiaana Englantiin Dorsetiin, jossa perhe ei asunut kovin kauan. Brittiläisen kasvatuksensa ja koulutuksensa hän sai Lontoossa. Theroux kävi muutaman vuoden Allfarthingin koulua ja siirtyi sitten Westminster Schooliin, jossa hän ystävystyi koomikkojen Adam Buxtonin ja Joe Cornishin kanssa. Lisäksi hänen tuon ajan ystävänsä oli Nick Clegg, myöhempi liberaalidemokraattien johtaja ja Britannian varapääministeri, jonka kanssa hän teki Amerikan-matkankin. Lukion jälkeen hän siirtyi Magdalen Collegeen Oxfordin yliopistoon, jossa hän suoritti kandidaatin tutkinnon ensiluokkaisesti pääaineenaan nykyhistoria. Tuohon aikaan hän laati elokuva-arvosteluja Grapevine-lehteen.
Theroux’n ensimmäinen työpaikka toimittajana oli vaihtoehtoisessa Metro Silicon Valley -ilmaisviikkolehdessä San Josessa Kaliforniassa. Vuonna 1992 hänet palkattiin kirjoittajaksi Spy-lehteen. Lisäksi hän työskenteli reportterina Michael Mooren TV Nation -ajankohtaisohjelmassa, jossa hän käsitteli tuntemattomampia kulttuuri-ilmiöitä, kuten Avon Productsin ovikaupustelijoita Amazonilla, Jerusalem-syndroomaa ja Ku Klux Klanin pyrkimyksiä ”brändätä” itsensä uudelleen valkoisen väestön kansalaisoikeusryhmänä. Kun vuosina 1994–1995 pyörinyt TV Nation lopetettiin, Theroux teki sopimuksen BBC:n kanssa. Tältä pohjalta syntyi Louis Theroux’n vinksahtaneet viikonloput. Vaikka Theroux on tuosta lähtien ollut BBC:n palkkalistoilla, hän on toiminut avustajana useissa lehdissä, kuten hip hop -kulttuuria käsittelevässä Hip Hop Connection -lehdessä ja kirjoittaa edelleen The Idler -kulttuurilehteen.
Elämäkerta > Yksityiselämä

Theroux asuu Harlesdenin alueella Lontoossa yhdessä vaimonsa, televisio-ohjaaja Nancy Strangin kanssa. Pariskunnalla on kaksi poikaa.
Dokumentit > Louis Theroux’n vinksahtaneet viikonloput

Vinksahtaneissa viikonlopuissa (1998–2000) Theroux tutustui pääasiassa yhdysvaltalaisiin marginaalisiin alakulttuureihin, kuten survivalisteihin, mustiin nationalisteihin, valkoisen ylivallan kannattajiin, evankelikaaleihin ja pornotähtiin. Yleensä hän asui näiden ryhmien keskuudessa ja noudatti heidän elämäntapojaan. Monesti hänen menetelmänsä paljasti hienovaraisesti ristiriitaisuuksia tai koomisia piirteitä vakavasti otetuista uskomuksista.
Dokumentit > When Louis Met…

When Louis Met…-sarjassa (”Kun Louis tapasi...”) (2000–2002) Theroux keskittyi joka jaksossa erilaisiin brittijulkiksiin, joiden arkeen hän osallistui. Siinä ohessa hän haastatteli heitä heidän elämästään ja kokemuksistaan. Hänen jaksonsa mediapersoona Jimmy Savilesta nousi Britannian Channel 4:n kyselyssä kaikkien aikojen parhaimpien dokumenttien Top 50 -listalle.
Dokumentit > Louis Theroux’s BBC 2 Specials -dokumentit

Vuodesta 2003 alkaen Theroux on tehnyt pidempiä yksittäistä tiettyä aihealuetta käsitteleviä dokumenttielokuvia. Luonteeltaan ne ovat olleet vähemmän marginaalisia ja vakavampia kuin aikaisemmat. Maaliskuussa 2006 Theroux teki BBC:n kanssa sopimuksen 10 elokuvasta kolmen vuoden aikana. Dokumenteissa käsiteltyjä aiheita ovat olleet Lagosin rikollisjoukkiot, Yhdysvaltain uusnatsit, Israelin äärisionistit ja lasten psykiatrinen lääkitys. Vuonna 2007 tehty Westboron baptistikirkkoa käsitellyt dokumentti USA:n vihatuin perhe sai paljon myönteistä huomiota ulkomaisessa mediassa.
Dokumentit > Suomessa esitetyt Theroux’n dokumentit

Theroux ja uusnatsit (Louis Theroux: Louis and the Nazis), BBC, 2003
Theroux ilotalossa (Louis Theroux: Louis and the Brothel), 2003
Theroux: USA:n vihatuin perhe (Louis Theroux: The Most Hated Family in America), 2007
Theroux: Las Vegasin kasinot (Louis Theroux: Gambling in Las Vegas), 2007
Theroux kauneuskirurgin pöydällä (Louis Theroux: Under the Knife), 2007
Theroux: Kovaa lakia Johannesburgissa (Louis Theroux: Law and Disorder in Johannesburg), 2008
Theroux Killadelphiassa (Louis Theroux: Killadelphia), 2008
Theroux: Raharikkaiden safarilla (Louis Theroux: African Hunting Holiday), 2008
Theroux: Telkien takana (Louis Theroux: Behind Bars), 2008
Theroux: Kovaa lakia Lagosissa (Louis Theroux: Law and Disorder in Lagos), 2010
Theroux: Lääkityt lapset (Louis Theroux: Medicated Kids), 2010
Theroux ja äärisionistit (Louis Theroux: Ultra Zionists), 2011
Theroux ja vihatut Phelpsit (Louis Theroux: Return to America’s Most Hated Family), 2011
Theroux Miamin jättivankilassa (Louis Theroux: Miami Mega Jail), 2011
Theroux ja villit lemmikit (Louis Theroux: Beware of the Tiger aka. Exotic Pets, Americas most Dangerous Pets), 2011
Theroux ja autistit (Louis Theroux: Extreme Love – Autism), 2012
Theroux ja dementikot (Louis Theroux: Extreme Love - Dementia), 2012
Theroux ja pornotyöläiset (Louis Theroux: Twilight of the Porn Stars), 2012
Theroux ja kuolemansairaat (Louis Theroux: Edge of Life), 2014
Theroux ja syyntakeettomina tuomitut (Louis Theroux: By Reason of Insanity), 2015
Theroux ja translapset (Louis Theroux: Transgender Kids), 2015
Theroux ja skientologia (My Scientology Movie), 2015
Theroux ja alkoholin kirous (Louis Theroux: Drinking to Oblivion), 2016
Theroux ja Jimmy Savilen häpeä (Louis Theroux: Savile Revisited), 2016
Theroux ja isku aivoihin (Louis Theroux: A Different Brain), 2016
Theroux ja USA:n synkät osavaltiot (Louis Theroux: Dark States), BBC 2017
Theroux ja rajaton rakkaus, Theroux ja oikeus kuolla, Theroux ja Amerikan vauvabisnes (Louis Theroux: Altered States), 2018
Theroux ja anoreksia (Louis Theroux: Talking to Anorexia), 2018
Palkinnot ja ehdokkuudet

Emmy (1996):
ehdokkuus
aihe: TV Nation -sarjat
1996 Emmy Awards:
British Academy Television Awards (2001):
palkinto: ”Paras juontaja” (Richard Dimbleby -palkinto) kategoriassa ”Fakta, ajankohtaisohjelmat, uutiset” (aihe: Vinksahtaneet viikonloput)
Royal Television Society (2002)
ehdokkuus (aihe: ”Paras juontaja” (When Louis Met…))
British Academy Television Awards (2002):
palkinto: ”Paras juontaja” (Richard Dimbleby -palkinto) kategoriassa ”Fakta, ajankohtaisohjelmat, uutiset” (aihe When Louis Met...)
ehdokkuus: Flaherty-dokumenttipalkinto (When Louis Met the Hamiltons)
Aiheesta muualla

Kuvia tai muita tiedostoja aiheesta Louis Theroux Wikimedia Commonsissa
Kotisivut (englanniksi)
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Saksa  Israel  Yhdysvallat 
Taiteenala:  MusicBrainz
Luettelo televisiosarjan Serranon perhe henkilöistä

Tämä on luettelo Serranon perheen henkilöistä.
Serrano-Salgadon perhe

Santiago Serrano Moreno "Santi" (Jesús Bonilla) on Diegon pahasisuinen vanhempi veli, joka omistaa Serranon tavernan yhdessä Diegon kanssa. Hän saa helposti Diegon mukaan älyttömiin asioihin. Hän on tunnustanut rakastavansa veljensä anoppia Carmenia, mutta vaihtanut rakkauden kohdettaan Garcilason koulun uskonnonopettajaan Lourditasiin. He menevät naimisiin ja saavat kaksi lasta.
María Lourdes "Lourditas" Salgado Fernández (Goizalde Núñez) on uskonnonopettaja. Hän on luonteeltaan hiljainen, mutta iloinen. Lourditas on hyvin herkkä ja uskoo vankasti Jumalan olemassaoloon. Hän päätti kerran mennä nunnaluostariin, mutta tuli toisiin aatoksiin saadessaan tietää Santiagon tunteista häntä kohtaan. Lourditas tajusi myös rakastavansa Santiagoa, mutta yllättyi miehen karuudesta. Sarjan edetessä Lourditaksen luonne kuitenkin muuttuu hieman tiukemmaksi ja sanavalmiiksi hänen tultuaan valituksi Garcilason koulun rehtoriksi Candelan lähdettyä sarjasta. Myöhemmin hän meni naimisiin Santiagon kanssa ja he saivat kaksi lasta.
José Luis Salgado Fernández (Javier Gutiérrez) on Lourditaksen veli. Ennen Santa Justaan tuloaan hän asui Salamancassa. Hän on lopputenttiä vaille valmis notaari, mutta on jättänyt opintonsa kesken. Hän varasti Diegon ja Santiagon isää esittävän taulun tavernasta, koska oli niin pahoissa veloissa. Sen jälkeen Santiago järjesti hänelle töitä Fitin autokorjaamolta, mutta tämä jätti työn ryhtyessään Fitin laulajasiskon, Chonin, manageriksi. Myöhemmin hän ja Choni menevät naimisiin, kun José Luis tajuaa haluavansa sitä. Luonteeltaan hän on ovela naistennaurattaja.
Doña Adela Fernández (María Alfonsa Rosso) on Lourditasin äiti. Hän ei tule toimeen Santiagon kanssa, ja vastusti ensin pariskunnan hääaikeita.
Santiaguín Serrano Salgado Santiagon ja Lourditaksen poika.
Martínezin perhe

Fructuoso "Fiti" Guillermo Martínez Carrasco-Lavín (Antonio Molero) on Diegon ja Santiagon paras ystävä ja ammatiltaan automekaanikko. Fiti on sinisilmäinen ja helposti höynäytettävissä, mikä ajaa hänet tuon tuostakin vaikeuksiin. Hänen avioliittonsa on pari kertaa melkein päätynyt avioeroon hänen hölmäilyjensä vuoksi. Myöhemmin he erosivat Candelan rakastuttua uuteen mieheen.
Candelaria ''Candela'' Blanco Fernández (Nuria González) on Fitin entinen vaimo ja Lucían paras ystävä. Hän toimii rehtorina Garcilason koulussa. Oppilaat kutsuvat häntä "Harakaksi". Candela jätti Fitin rakastuttuaan uuteen mieheen ja lähdettyä tämän kanssa Kanarialle.
Raúl Alfredo Martínez Blanco (Alejo Sauras) on Fitin ja Candelan poika ja Marcosin paras ystävä. Isänsä tavoin hän ajautuu usein ajattelemattomuuttaan vaikeuksiin, joihin joutuvat usein myös hänen ystävänsä.
Andrés Blanco Fernández (Jorge Fernández) on Candelan sivistynyt ja tyylikäs veli. Sarjan ensimmäisen tuotantokauden aikana hän toimi koulun rehtorina ja Santa Justa FC:n puheenjohtajana. Melkein kaikkien Santa Justan miesten mielestä Andres on pelkkä hännystelijä ja naistennaurattaja.
Ana Blanco Fernández (Natalia Verbeke) on Andrésin ja Candelan pikkusisko, jota kutsutaan "Pikku-Harakaksi". Hän ei ole hyvissä väleissä siskonsa kanssa. Hän pitää Diegosta, josta pitää myös Anan kollega Celia, jonka vuoksi Ana ja Celia eivät useimmiten tule toimeen keskenään.
María Asunción ''Choni'' Martínez Carrasco (Pepa Aniorte) on Fitin sisko. Hän työskentelee koululla vahtimestarina. Tullessaan Santa Justaan hän lauloi Simbiosis-nimisessä bändissä. Choni on naimisissa managerinaan toimineen José Luisin kanssa.
Fructuoso Martínez Lavín (José Luis López Vázquez) on Fitin ja Chonin isä, joka asuu Benidormissa. Hän on hyvin rikas ja seurustelee paljon itseään nuoremman saksalaisen naisen kanssa. Choni ei ole puheväleissä isänsä kanssa.
Adrían "Adri" Martínez  on Raúlin poika.
Koulukaverit > Marcos ja Eva

África "Afri" Sanz (Alexandra Jiménez) on Evan paras ystävä ja Raúlin on-off-tyttöystävä. Hänen ja Raúlin suhde päättyy yleensä Raúlin vikittelyyn muita tyttöjä kohtaan tai pojan muuhun hölmöilyyn. Näistä lähes jokaisen África on kuitenkin antanut anteeksi. Hän on luokkansa yhtyeen Los Berberechosin kosketinsoittaja. Afrin äiti on kuollut ja hänen isänsä on ammatiltaan poliisi.
Octavio "Chuky" Salas (Jimmy Barnatán) on Marcosin ja Raúlin luokkatoveri. Hän on tunnetusti tyhjäpää ja on lähes aina paikalla, kun koulussa tai muualla ilmenee ongelmatapauksia.
Alejandro "Álex" Chacón (Álex Barahona) on Evan entinen poikaystävä, joka tulee suhteen päättymisen jälkeen samaan kouluun ja samalle luokalle kuin Eva. Omien sanojensa mukaan hän on keskeyttänyt koulun kerätäkseen rahaa ja päätyi pizzakuskiksi, mutta koulun jälkeen hän haluaisi palomieheksi, mistä Raúl piikittelee häntä.
Helena Rivera (María Bonet) on Raúlin ja Áfrican luokkatoveri. Hän on varakkaasta perheestä. Raúl tutustui Helenaan juhlissa ja yritti saada tämän tutustumaan Chukyyn, mutta päätyikin itse Helenan kanssa sänkyyn. Helena rakastui häneen ja järjesti itsensä Raúlin luokalle. Myöhemmin Helenalle valkeni Raúlin ja Áfrican suhde, ja lopulta Raúlin ja Helenan yhden yön jutusta kerrottiin myös Áfricalle. Heidän erottuaan Helena seurusteli hetken Raúlin kanssa.
Rachel (Raquel del Rosario) on Garcilason koululainen ja El Sueño de Morfeon laulaja. El Sueño de Morfeo ja Los Berberechos esittivät yhdessä 1 más 1 son 7 -kappaleen koulun juhlissa. Rachel yllätti Marcosin suutelemalla häntä esityksen jälkeen. Marcos ja Rachel seurustelivat hetken, mutta Marcos jätti hänet koska oli yhä rakastunut Evaan.
Koulukaverit > Curro

Rober Jr. on Curron luokkatoveri. Hän on luokan kiusantekijä ja tuottaa päänvaivaa Currolle, mutta lopulta he saavat sovittua välinsä.
Sara (Jennifer Manzano) on Curron ihastus ja hänestä tulee myös tyttöystävä, mutta Diego sotkee tapansa mukaan asiat. Onneksi Curro saa Saran taas kiinnostumaan.
Koulun henkilökunta

Fernando González (Ales Furundarena) on koulupsykologi, jonka luona niin vanhemmat kuin nuoremmatkin Serranot käyvät toisinaan purkamassa sydäntään. Diego, Santiago ja Fiti kutsuvat häntä nimellä Fermín. Santiago kutsuu myös ajoittain Ferminiä leikkisästi "kallonkutistajaksi". Hän on homoseksuaali ja seurusteli kahdeksan vuotta Carlos-nimisen miehen kanssa, kunnes tämä jätti Fernandon muistilapulla.
Raquel (Elsa Pataky) oli Lucían sijaisopettaja. Raquelilla on pieni poika nimeltä Gabi. Marcos ja Raquel seurustelivat hetken, mutta erosivat Candelan saadessa tietää asiasta. He palasivat kuitenkin myöhemmin taas yhteen, mutta erosivat lopullisesti Raquelin joutuessa jättämään Marcosin huoltoasemalle ajaen itse pois.
Aiheesta muualla

Serranon perhe tietosivusto (Arkistoitu – Internet Archive)
Marcos Serrano.
Curro ja Guille Serrano.
Doña Carmen.
Santiago Serrano.
Fructuoso "Fiti" Martínez.
Queen of Fucking Everything

| Queen of Fucking Everything |
| --- | --- |

Tyyli:  rikoskomedia
Kestoaika:  6 × 52–55 min
Luoja(t):  Tiina Lymi
Pääosissa:  Laura Malmivaara
Alkuperämaa:  Suomi
Alkuperäiskieli:  suomi
Verkko:  Yle TV1, Yle Areena
Julkaistu:  1. tammikuuta 2025
Esitetty:  5. tammikuuta 2025 –
Tuotantokausia:  1
Jaksoja:  6
Tuotanto
Tuottaja(t):   Tiina-Mari Pitkänen  Tiina Pesonen  Jenni Ripatti 
Vastaava(t) tuottaja(t):  Minna Haapkylä Olli Suominen
Ohjaaja(t):  Tiina Lymi
Käsikirjoittaja(t):  Tiina Lymi
Säveltäjä(t):  Lauri Porra
Leikkaaja(t):  Joona Louhivuori
Lavastaja(t):  Antti Nikkinen
Kuvaaja(t):  Aarne Tapola
Tuotantoyhtiö(t):  Rabbit Films
Aiheesta muualla
Yle Areena
IMDb 
Queen of Fucking Everything on Tiina Lymin ohjaama ja käsikirjoittama television rikoskomediasarja vuodelta 2025. Keski-ikäisen kiinteistönvälittäjänaisen taloudellisesta syöksykierteestä ja uudesta noususta mustan huumorin keinoin kertovan sarjan pääosaa näyttelee Laura Malmivaara.
Ylellä ja Yle Areenassa esitetystä kuusiosaisesta sarjasta tuli heti julkaisun myötä yleisö- ja arvostelumenestys ja sarjaa on kutsuttu yhdeksi alkuvuoden 2025 tv-tapauksista.
Juoni

Lindan aviomies Mikael (Jussi Nikkilä) katoaa järjesteltyään ensin konkurssifirmansa miljoonavelat vaimonsa (Malmivaara) kontolle. Helsingin kantakaupungin kiinteistönvälittäjänä toimivan Lindan on pidettävä kulissinsa kunnossa myös työtovereiden (mm. Minna Haapkylä) suuntaan, ja arvoasuntoja myydessään Linda on huomannut, että raha liikkuu vilkkaammin lain tuolla kuin tällä puolella.
Vuosikymmenten takaisen lapsuudenystävänsä Marken (Katja Küttner) kautta Linda tutustuu Malmin seudun huumerikollisiin ja omaksuu kauppakorkeakoulun käyneenä nopeasti heidän liiketoimintatapojaan. Hän saa sattumalta vihiä kätketystä kokaiinierästä, etsii sen ja vie sen Marken kanssa Espanjaan. Näin saadulla alkupääomalla uusi nousu-ura vuosikymmenten ulosottokurimuksen alta näyttäisi urkenevan entistä elämää hämärämpien kiinteistöbisnesten parista.
Häikäilemättömiä otteita Lindalle opettaa myös uusi miestuttavuus, huumepomo Börje (Kristo Salminen) apureineen. Linda alkaa uudelleen huolehtia myös dementoituneesta äidistään (Marja Packalén), kun tämänkin omaisuus – ulosottomiesten tyhjentämä Lindan ja Mikaelin arvohuoneisto – menisi kuoleman kohdatessa tyttären velkoihin. Äidin hoivakodin liepeiltä löytyy Lindalle toinenkin miesystäväehdokas, taiteellinen ja lempeä humanisti Heikki (Tommi Eronen).
Syrjäytynyt entinen välittäjäkollega Lauri (Janne Reinikainen) ja tämän tuttavapiirin epämääräiset remonttihenkilöt tulevat avuksi Lindan yhä kunnianhimoisemmissa grynderisuunnitelmissa, joissa tarvitaan myös uhkailua ja kiristystä kaavoitusviranomaisten ja lempeämpää sumutusta seurakuntapäättäjien (keskeisimpänä Sanna-Kaisa Palon näyttelemä Birgitta) suuntaan.
Näyttelijät

| 0 | 1 | 2 |
| --- | --- | --- |
|  Laura Malmivaara  | … |  Linda Saarniluoto   |
|  Katja Küttner  | … |  Marke, Lindan lapsuudenystävä   |
|  Kristo Salminen  | … |  Börje, huumepomo   |
|  Joonas Heikkinen  | … |  Spora, Marken miesystävä, pikkurikollinen   |
|  Miro Lopperi  | … |  Koistinen, Börjen oikea käsi   |
|  Minna Haapkylä  | … |  Anna   |
|  Kari Heiskanen  | … |  Lars, Lindan kummisetä, asianajaja   |
|  Juho Milonoff  | … |  asunnoton mies   |
|  Marja Packalén  | … |  Kristiina, Lindan dementoitunut äiti   |
|  Eeva Mäkinen  | … |  Kristiinan hoitaja   |
|  Janne Reinikainen  | … |  Lauri, syrjäytynyt ex-kiinteistönvälittäjä   |
|  Tommi Eronen  | … |  Heikki, humanisti   |
|  Sanna-Kaisa Palo  | … |  Birgitta   |
|  Jussi Nikkilä  | … |  Mikael, Lindan kadonnut aviomies   |
|  Chike Ohanwe  | … |  Jonne   |
|  Ella Lymi  | … |  Johanna   |
|  Samppa Batal  | … |  Erkki  |
Tuotanto

Sarjaa kuvattiin pääosin Helsingissä, keskustan lisäksi muun muassa Kalasatamassa, Malmilla, Vuosaaressa (kartano, rantamökki ym) ja Pikku Huopalahdessa (Marken ja Sporan asunto), ja kolmannen jakson alkukohtaukset Espanjassa. Vastaavana tuottajana toimi Minna Haapkylä, joka myös näyttelee sarjassa tärkeää sivuosaa. Hän kertoo, että kiinteistönvälittäjän ammatin valitseminen päähenkilölle aiheutti tuotannollisia vaikeuksia, koska vapaita arvoasuntoja ei kovin helposti löydä kuvauspaikoiksi.
Laura Malmivaaran mukaan sarja on täysin Tiina Lymin käsialaa: jokainen kesken jäänyt lause, kirosana ja hengähdys oli kirjoitettu jo käsikirjoitukseen eikä kuvauksissa improvisoitu yhtään. Tuottaja Haapkyläkin pitää sarjan onnistumisen syinä Tiina Lymin osaamista mutta myös riittävän suurta tuotantobudjettia. Päärahoittajan Ylen lisäksi rahoitusta tuli eurooppalaisten yleisradioyhtiöiden New8-yhteistyöringistä, minkä myötä sarja esitetään monissa Euroopan maissa julkisen palvelun televisiokanavilla.
Vastaanotto > Katsojaluvut

Heti vuoden 2025 vaihtuessa Yle Areenassa julkaistu televisiosarja sai suopean vastaanoton niin kriitikoilta kuin yleisöltäkin, Tiina Lymin edellisen ohjaustyön Myrskyluodon Maijan tapaan. Sarjan aloitusjakso keräsi heti ensimmäisenä viikkonaan Yle Areenassa 450 000 katsojaa, ja sarjan jaksoja käynnistettiin siellä 3,7 miljoonaa kertaa. Tammikuun lopussa 2025 sarjan jaksoja oli käynnistetty Yle Areenassa 8,3 miljoonaa kertaa. Sarjan ensimmäisen jakson ensiesitys Yle TV1 -kanavalla keräsi Finnpanelin mukaan 1,1 miljoonaaa katsojaa.
Vastaanotto > Arvostelut

Helsingin Sanomien Leena Virtanen oli sarjan ensimmäisiä ammattiarvioijia heti vuoden vaihduttua. Hän kirjoitti sen olevan viiden tähden täysosuma, jonka parhaille kohtauksille tekisi mieli katsoessaan taputtaa. Hän piti Lymin onnistumisen taikana sitä, että tämä rakastaa kaikkia henkilöhahmojaan jo käsikirjoitusvaiheessa. Tarina on Virtasesta myös taitava kuvaus rikosten eskaloitumisesta, ja pääosaa esittävä Laura Malmivaara on sarjassa parempi kuin koskaan.
Keskipohjanmaan Hannu Björkbacka kehui Malmivaaraa ilmiömäiseksi ja kirjoitti Lymin olevan sarjassa parhaimmillaan. Me Naiset -lehden Wilma Ruohisto ilahtui Malmivaaran roolityön lisäksi Katja Küttnerin koskettavan uskottavaa roolityötä Lindan lapsuudenystävänä. Ruohiston mielestä sarja kuvaa herkullisen hauskasti nykyajan luokkajakoa, jossa ylempi keskiluokka pyrkii erottumaan heikompiosaisista pitämällä yllä kulissejaan hinnalla millä hyvänsä. Kulttuuritoimitus-verkkolehden Sari Harsun mielestä sarjassa loistaa keski-ikäisten naisten ammattitaito. Hänestä yliampuvuus kuuluu genreen, mutta ”yli voisi ampua vaikka vähän matalammaltakin”.
Sarja oli vuoden 2025 alkuviikkojen suurimpia puheenaiheita, jota kommentoitiin jopa Helsingin Sanomien pääkirjoituksessa. Sosiaalisessa mediassa keskusteltiin myös juonenkuljetuksen omituisuuksista. Helsingin kaupunkiympäristötoimiala karrikoi Facebookissa, miten hitaasti sarjassa esitetty kaavamuutos oikeasti etenisi: ”Tommi Korpelan näyttelemä asukasaktiivi valittaa päätöksestä hallinto-oikeuteen ja edelleen korkeimpaan hallinto-oikeuteen. Jaksoissa 10–151 Linda odottelee oikeuden päätöstä ja keskittyy muihin projekteihin.”
Toinen tuotantokausi

Tammikuussa 2025 uutisoitiin sarjan mahdollisesta jatkosta. Tuotantoyhtiö Rabbit Filmssin toimitusjohtajan ja sarjan vastaavan tuottajan Olli Suomisen mukaan sarjan jatkosta on ollut puhetta, mutta päätöksiä tai sopimuksia uuden kauden kehittelystä tai käsikirjoittamisesta ei ole tehty.
Kumparelasku

Kumparelaskurinne Torinon talviolympialaisissa 2006.
Kumparelasku on freestylehiihdon laji, jossa kilpailijan pitää suorittaa hyppyreillä ja kummuilla varustettu 200–250 metrin rata mahdollisimman nopeasti ja tyylikkäästi. Laskun aikana suoritetaan kaksi vapaavalintaista hyppyä ja myös kummut pitää viedä mahdollisimman tyylikkäästi läpi. Laskua tuomaroivat yleensä 5–7 tuomaria, joista 3-5 on tekniikkatuomareita ja kaksi hyppytuomaria. Kumparelaskussa laskijan kokonaispisteet muodostuvat tekniikasta 50 %, ajasta 25 % ja hypyistä saman verran.
Suomalaiset ovat olleet vahvoja koko kumparelaskun historiassa: olympiamitalisteja ovat Janne Lahtela, Sami Mustonen ja Mikko Ronkainen. Lahtela voitti kultaa Salt Lake Citystä 2002 ja hopeaa Naganosta 1998. Mustonen saavutti maanmiehensä Lahtelan jälkeen pronssia Naganosta. Ronkainen saavutti Torinosta 2006 hopeaa. MM-tasolla mitaleja on tullut useita mm. Martti Kellokummun pronssimitali ensimmäisistä MM-kilpailuista 1986.
Laskijoita

Severi Vierelä
Tapio Luusua
Jimi Salonen
Olli Penttala
Lauri Lassila
Giurgiu (piirikunta)

| Giurgiun piirikunta Județul Giurgiu |
| --- | --- |

 Lippu:  Vaakuna
 Sijainti
Valtio:  Romania
Kehitysalue:  Sud
Historiallinen alue:  Valakia (Muntenia)
Hallinto:  
 – hallinnollinen keskus:  Giurgiu
Pinta-ala:  3 526 km²
Väkiluku (2014):  278 425
 – väestötiheys:  79 as./km²
Lyhenteet:  
 – rekisterikilven tunnus:  GR
 
Consiliul Județean Giurgiu
Giurgiu on piirikunta Romanian Munteniassa. Piirikunnan pääkaupunki on Giurgiu. Sen pinta-ala on 3 526 km² ja siellä on noin 278 425 asukasta (vuonna 2014).
Maantiede

Piirikunnan pinta-ala on yhteensä 3 526 km². Eteläosan rajan Bulgarian kanssa muodostaa Tonava.
Giurgiun piirikunta rajautuu idässä Călăraşin piirikuntaan, lännessä Teleormanin piirikuntaan, pohjoisessa Ilfovin ja Dâmboviţan piirikuntiin sekä etelässä Bulgarian Rusen ja Silistran alueisiin.
Kaupungit ja kunnat > Kaupungit

Giurgiu
Bolintin-Vale
Mihăilești
Dealu